વિવિધ ટેકનિક અને તેમનાં કામનાં વખાણ ઝડપથી શહેરમાં ચર્ચાવા લાગ્યા. તેના કારણે જ મુંબઈ જેવાં શહેરમાં આજે તેમનાં ત્રણ ક્લિનિક ચાલી રહ્યાં છે. આ ઉપરાંત તેઓ રામકૃષ્ણ મિશન હોસ્પિટલ અને આશા પારેખ હોસ્પિટલમાં નિયમિત રીતે જાય છે. ડૉ.ત્રસી ઇન્ડિયન એરલાઇન્સ અને એર ઇન્ડિયા જેવી સંસ્થાઓ સાથે પણ જોડાયેલાં છે. આજકાલ સુંદરતાનો વેપાર ખૂબ જ આકર્ષક બની ગયો છે. તેના કારણે જ ઘણા લોકો આ ક્ષેત્રમાં પ્રવેશવા અંગે વિચારી રહ્યા છે કે જેથી કરીને વધુમાં વધુ નાણાં કમાઈ શકાય. ડૉ. ત્રસીનું કહેવું છે કે ઘણા બધા લોકો કોઈ પણ જાતની લાયકાત વિના પોતાની જાતને ચર્મરોગ નિષ્ણાત ગણાવે છે. એવામાં જ્યારે કોઈ દર્દી ડૉ. ત્રસીને એમ કહે છે કે તેમની સેવાઓ ખૂબ જ મોંઘી છે તો તેમનો જવાબ હોય છે કે તેઓ બીજા ડોક્ટર પાસે જઈ શકે છે અને કંઈ ગરબડ થાય તો પાછા તેમની પાસે આવી શકે છે. ડૉ.ત્રસીનું કહેવું છે કે તેમના માટે સૌથી મોટો પડકાર આ જ છે બીજા ઊંટવૈદ્યો દ્વારા દર્દીઓમાં ઊભી કરવામાં આવેલી સમસ્યાઓ તેમણે દૂર કરવી પડે છે.